GiliGold/VAD_KnessetCorpus huggingface dataset:
משה גפני: אני לא הולך לדון בתעריפי החשמל, זה עניין של ועדת הכלכלה, ואנחנו בצוות נדון גם על הנושא הזה, לא במליאת הוועדה, ונביא מסקנות למליאת הוועדה.
משה גפני: אני לא קובע עכשיו את החברים, אנחנו נדון נושא-נושא.
משה גפני: מה שקורה זו באמת אכזריות בלתי נתפסת.
משה גפני: זה שאנשים עשירים משלמים על חשמל הרבה כסף, או משלמים על מים הרבה כסף, בסדר.
משה גפני: זה לא בסדר, אבל לא נורא, אבל כשיושבים נכים, ואני צריך להתנהל שנתיים על העניין הזה, שנתיים, כדי שמשרד האוצר ייתן 42 מיליון שקל, כדי להפחית את ה... וגם עכשיו יהיה ויכוח, גם מחר יהיה ויכוח לגבי החקיקה בעניין הזה.
משה גפני: אותו דבר על החשמל.
משה גפני: מה פירוש קבעו לפני שנתיים שיקבלו הנחות כל הגופים האלה?
משה גפני: מה זאת אומרת השרים דנים בעניין?
משה גפני: מה זה דנים בעניין?
משה גפני: יש אנשים שמשלמים מחיר חשמל שלא צריך לשלם אותו בגלל שנקבע שלא משלמים אותו ואין להם לחם לאכול.
משה גפני: מישהו נמצא ממשרד התחבורה?
משה גפני: אני לא אכנס עכשיו לעניין הזה, אנחנו דנו על העניין של מחירי התחבורה, מחיר התחבורה גם יידון בצוות הזה.
משה גפני: אנחנו לא נסכים גם לדבר הזה.
משה גפני: זו לא האשמה שלכם, זו האשמה של המדיניות הכוללת, מה הסבסוד של הממשלה.
משה גפני: זה נובע מדבר אחד, משרד האוצר שמוביל את העניין, הוא רוצה שהמאזן של תקציב המדינה יהיה כזה שלא יהיה בו גירעון גדול ושההוצאות לא יגדלו מעבר למה שנקבע.
משה גפני: כתוצאה מכך עד היום הוא עזר לעשירים והזניח את העניים.
משה גפני: מי שסבסד את המחיר של הכלכלה הישראלית היו אנשים חלשים, לא העשירים סבסדו את זה, ושלא יבואו עם הטענות של המסים שהם משלמים, הם קיבלו הרבה מאוד סבסוד מהמדינה.
משה גפני: אנחנו יודעים כאן בוועדה מה עבר.
משה גפני: הסיפור הזה הסתיים, נגמר, אנחנו לא יכולים להיות מדינה אכזרית.
משה גפני: אני נגד פריצת מסגרת התקציב, אני נגד העלאת יעד הגירעון, אני יודע מה שקורה במצב הכלכלי בעולם, משרד האוצר צריך להתחיל לשנות את המדיניות הפנימית בתוך תקציב המדינה.
משה גפני: סדרי גודל שלא מתקרבים בכלל - - -
רוחמה אברהם-בלילא: זה שינוי סדרי עדיפויות.
משה גפני: - - - למה שמקבלים אנשים ש...
משה גפני: אני לא רוצה לדבר יותר מדי.
משה גפני: אנחנו נקיים את הדיון הזה בצוות, נקבע מי החברים שיהיו בצוות הזה, אנחנו נקיים את הדיון עם משרדי הממשלה, בעיקר משרד האוצר.
משה גפני: המדיניות הזאת הולכת להשתנות.
משה גפני: עכשיו אני מציע, אתה מייצג את משרד האוצר, גם את.
משה גפני: תיקחו אותי ברצינות.
משה גפני: אני דיברתי פה על שינוי נטל המס, בסוף הודיתם.
משה גפני: אני דיברתי על כמה דברים שהיה צריך שתהיינה הפחתות, בסוף הפחתתם.
משה גפני: התווכחתם, בסוף הפחתתם.
משה גפני: אני דיברתי על פרי גליל ואתם אמרתם שזו גנבה, אי אפשר לתת, זו עברה פלילית.
משה גפני: אמרו את זה שרים בממשלה, אמרו לי ואמרו כאן בוועדה, ובסוף אתם נותנים לפרי גליל ובצדק, ולוקחים גם קרדיט לעצמכם.
משה גפני: אני אומר לכם, המדיניות של המחירים תשתנה, אני מציע לכם לשתף איתנו פעולה בגלל שזה יקרה, איתכם או בלעדיכם.
משה גפני: אני אפעיל את כל הכוח האפשרי של ועדת הכספים, אני נגד גדעון בן ישראל, אני נגד לעצור את הכול, חלק מהדברים שעוברים פה הם דברים טובים, אי אפשר לעצור הכול, המדינה מתנהלת ויש דברים שעושים דברים טובים.
משה גפני: משרד האוצר גם עושה דברים טובים.
משה גפני: גם דברים רעים, אבל גם דברים טובים.
משה גפני: את הרעים נעצור.
משה גפני: חברת הכנסת רוחמה אברהם, בבקשה.
רוחמה אברהם-בלילא: בתחילת דבריי, אדוני, כשלא היית, הזכרתי את הסוגיה שהובאה בפנינו בשבוע שעבר בסוגיה של הקיצוץ הרוחבי שהיה בכל משרדי הממשלה.
רוחמה אברהם-בלילא: זה היה מהלך שאני טענתי כבר אז שכאשר האוצר - - -
משה גפני: סליחה, רוחמה, אני שכחתי, בדיון הקודם עם משרד התחבורה, לגבי הרב קו – אני יודע שזה הולך להסתדר ואני מודה לכם על הנושא הזה.
רוחמה אברהם-בלילא: - - - שכאשר האוצר הביא סוגיה כזו לפתחה של ועדת הכספים ודובר בו על חוק ההתייעלות והתקציב הדו שנתי שלא הוכיח את עצמו, אני אמרתי בדבריי שבכל הסוגיה של ההצבעה החפוזה, עם הדיון שארך שעה ורבע, היה מהלך שהוא עוקף כנסת באופן ברור, אפילו מהלך של הונאה של הכנסת על ידי האוצר.
רוחמה אברהם-בלילא: כמובן שביקשתי את חוות דעתו של היועץ המשפטי של הוועדה, אני מודה שהיום קיבלתי תשובה ואני רוצה לפרוטוקול להקריא פה מספר דברים שבעיניי - - -
משה גפני: רק בקצרה, אני לא עברתי על זה.
רוחמה אברהם-בלילא: אני אומר ראשית שיש פה טענה, או יש פה אמירה, שהממשלה אפילו עברה על החוק, משום שבחוק ההתייעלות הכלכלית, התכנית הכלכלית לשנת 2009 ו-2010, קובעת שתקציב התאמות יובא לאישור ועדת הכספים בתוך 60 ימים לפני תחילת שנת הכספים 2012 ולא 60 ימים אחרי, כפי שזה הובא.
משה גפני: אמרנו את זה, אגב, בוועדה.
רוחמה אברהם-בלילא: בסדר, לא משנה, אז אני אומרת ואני חוזרת לפרוטוקול.
רוחמה אברהם-בלילא: עוד אומר היועץ המשפטי שעיון בבקשת משרד האוצר מעלה קושי ממשי להתמצא בה, וזאת מכיוון שהבקשה בת 52 עמודים, כוללת נתונים רבים ואין בה התייחסות נפרדת, כפי שהיה מצופה, לתקציב ההתאמות לשנת 2012 וכן לשינויים שנדרשים לאור ביצוע תקציב 2011.
רוחמה אברהם-בלילא: הבקשה לוקה בדברי הסבר תמציתיים ביותר, עמוד וחצי בלבד, ביחס לשינויים ולהעברות של מיליארדי שקלים.
רוחמה אברהם-בלילא: עמדתם של היועצים המשפטיים שהאופן שבו הוגשה בקשה זו לוועדת הכספים ובכלל זה הגשתה באיחור של כשמונה שבועות מהמועד האחרון שנקבע בחוק חותר תחת התכלית של ההוראות המיוחדות שנקבעו בחוק היסוד ובחוק ההתייעלות הכלכלית.
רוחמה אברהם-בלילא: מטרתן הייתה להגביר את הפיקוח והדיון הציבורי ביחס לשינויים שהממשלה תבקש לבצע בתקציב 2012 ולהבטיח את מעורבותה של הכנסת באמצעות ועדת הכספים.
רוחמה אברהם-בלילא: עוד אומר שנראה כי בנסיבות העניין הדיון, כפי שהתקיים בוועדת הכספים, פגע ביכולתם של חברי הכנסת לממש באופן ראוי את אחד התפקידים המרכזיים של הכנסת ושל הוועדה, קרי פיקוח על תקציב המדינה.
רוחמה אברהם-בלילא: הדבר בא לידי ביטוי בכך שדיון בעל השפעה מהותית על סדרי עדיפויות בתקציב המדינה ארך כשעה ורבע בלבד ולפני הוועדה לא הופיעו, ואתה אמרת את זה וגם אני אמרתי את זה, שר האוצר או מי מהשרים הנוספים הנוגעים בדבר, אף על פי שהוזמנו לצורך העניין.
רוחמה אברהם-בלילא: גם הממונה על התקציבים, החתום על הבקשה, לא הופיע, גם גורמים מקצועיים בכנסת שאמונים על מתן סיוע לחברי הכנסת ולוועדות הכנסת בנושאים תקציביים.
רוחמה אברהם-בלילא: הוא טוען שהוא לא סבור כי במישור המשפטי פורמלי יש מקום לביטול ההצבעה בהחלטת הוועדה לאשר את בקשת הממשלה, מכיוון שזו הפעם הראשונה שמובאת בפניו סוגיה כזו, סוגיה שהיא מורכבת.
רוחמה אברהם-בלילא: בסיכומם של הדברים, ובזה אני אסיים, הוא אומר שהשקיפות, הגילוי, הפשטות ויכולת ההתמצאות וההבנה של חברי הוועדה את פרטי השינויים הנדרשים הינם הכרחיים ביחס לכל העברה תקציבית ובייחוד בהעברה תקציבית בסדרי גודל כאלה.
רוחמה אברהם-בלילא: על הוועדה לעשות אפוא ככל הניתן על מנת להבטיח קיומה של תשתית בסיסית שתאפשר לחברי הכנסת לממש את זכותם וחובתם לפקח על תקציב המדינה.
רוחמה אברהם-בלילא: היה פה דיון בן שעתיים, דיון חשוב, דיון ראוי, דיון נוקב ודיון שהדברים שאתה אמרת נגעו לליבם של רבים פה מיושבי השולחן הזה.
רוחמה אברהם-בלילא: אדוני, אתה הולך להקים צוות שהוא צוות חשוב בכל מה שקשור להתייקרויות במשק.
רוחמה אברהם-בלילא: אני חושבת שלהבא מן הראוי שאם יובאו התאמות כאלה ואחרות, כל שכן כאשר מדובר בסדר גודל כזה של מיליארדי שקלים, למרות שאתה בקואליציה, לא יודעת איפה תהיה מחר - - -
משה גפני: גם היום אני לא יודע.
רוחמה אברהם-בלילא: אבל אני חושבת שמתפקידנו בראש ובראשונה לשמור על המעמד של הכנסת, על אחד מהתפקידים החשובים שלה וזה לפקח על עבודת הממשלה ואחד מהפיקוחים ייעשו, אני מקווה, באחד מהצוותים שאתה תקים בקרוב.
משה גפני: תודה, אני מודה לך, אני רק רוצה להעיר שתי הערות.
משה גפני: אני מקבל אפילו בלי לקרוא את זה, אני מקבל את ההערות שאומר היועץ המשפטי לכנסת, אבל אני רוצה להעיר שתי הערות.
משה גפני: הערה אחת לגבי הנושא של...
משה גפני: היה לי לחץ גם מראש הממשלה, אבל לא רק מראש הממשלה, אף על פי כן אני לא הבאתי את זה שבוע קודם, זה היה מונח פה כבר הרבה זמן.
משה גפני: מזכירות הוועדה, מנהל הוועדה, שלח לכל חברי הוועדה – שתדעו, יש פה הודעה, בוועדת הכספים מונח פנייה תקציבית העוסקת במגוון רחב של סעיפים.
רוחמה אברהם-בלילא: אני תיארתי את עבודתו, אני לא באתי בטענה כלפי מנהל הוועדה.
משה גפני: כן, אז אני רוצה להגיד את זה לפרוטוקול.
משה גפני: אני אומר שמבחינת הצוות, הבאנו לידיעת חברי הוועדה לפחות שבוע קודם, הודענו להם ולא הודעתי באותו שבוע, על אף שהיה לחץ גדול, בגלל המכשול בסיני, שהיה חשוב מאוד לממשלה להעביר את זה כמה שיותר מהר.
משה גפני: אמרתי, ואני חוזר ואומר, אני מקבל את הביקורת הזאת, זה נכון שאת סעיף ההתאמות היה צריך, זו גם הייתה הערה של היועצת המשפטית של הוועדה, והיא אמרה לי את זה וזה נכון ואני מקבל את זה, זה סעיף שאנחנו עשינו אותו כאן בוועדה, אני קיימתי את הדיון, כל הזמן שהיה נדרש לדיון הזה הייתי מקיים אותו, היו שם הרבה דברים טובים, בין היתר היה גם את הנושא של המים לנכים, שעליו דיברתי קודם.
רוחמה אברהם-בלילא: אבל זה לא קשור.
משה גפני: אני מודיע שמכאן ולהבא אני אקפיד גם על העניין הזה, אפילו שיהיה לי רצון רב להעביר דברים שהם חשובים מאוד מבחינה חברתית, זה צריך להיעשות באופן מסודר.
משה גפני: אני מקבל את ההערה שלך, הביקורת היא לא על צוות הוועדה, צוות הוועדה עשה את עבודתו, גם מנהל הוועדה, גם היועצת המשפטית של הוועדה, אני סחבתי את העניין הזה הרבה זמן וסחבתי בגלל שרציתי לגמור את הנושא של נכי רדיפות הנאצים ולגמור את הנושא של המים לנכים ולגמור הרבה מאוד דברים שהיו בפנייה הזאת והיו לי ויכוחים קשים עם משרד האוצר.
משה גפני: אנשים אומרים לי פה כל הזמן 'תעצור את התקציבים'.
משה גפני: זה לא 'תעצור את התקציבים', אני צריך לנהל איתם משא ומתן סיזיפי, הם אנשים לא קלים, אנשי משרד האוצר הם אנשים שיודעים את אשר לפניהם ותיכף נראה בדיון הבא איך הם מתעקשים על דברים שאסור להם להתעקש.
משה גפני: אני מודה לכם, תודה רבה, אני עובר לסעיף הבא.
משה גפני: על סדר היום הצעת חוק הפיקוח על שירותים פיננסיים (קופות גמל) (תיקון – הנחה מדמי ניהול וחובת גילוי), התשע"ב-2012 של חבר הכנסת אמנון כהן.
אמנון כהן: אדוני היושב ראש, תודה שאתה מעלה את הנושא לסדר היום.
אמנון כהן: הצעת החוק הזאת למעשה נולדה מכך שכמה אזרחים פנו ואמרו שכאשר הם באים לקבל ייעוץ בנושא של קופות הגמל, גופים גדולים או ועדים גדולים מקבלים הנחת דמי ניהול אבל האזרח שמגיע באופן פרטני או שמגיעה קבוצה קטנה, לא זוכה לקבל את אותה הנחה.
אמנון כהן: הצעת החוק באה להסדיר את הנושא הזה.
אמנון כהן: אנחנו יודעים שכאשר נותנים הנחה לקבוצה גדולה, מי שמשלם את הרווח בסוף אלה הקבוצות הקטנות או האנשים היחידים.
אמנון כהן: אמרתי שאפילו אם קורה מצב כזה, שלא יהיה הפרש גדול מדי בין הבודדים לבין הקבוצה.
אמנון כהן: הדבר השני עליו מדברת הצעת החוק הוא נושא השקיפות בדמי הניהול.
אמנון כהן: על כך מדבר הסעיף השני של הצעת החוק.
אמנון כהן: הבנתי שבדיון הקודם שהיה בנושא התקנות, הגענו למוצר מוגמר, סופי, ראוי וטוב בסיועך היושב ראש וגם בסיועו של חיים כץ.
אמנון כהן: וחיפשנו מתכונת או חקיקה בנושא של הרצפה המינימאלית.
אמנון כהן: אם החוק הזה יכול להוות פלטפורמה לנושא הזה, אני פתוח להצעות.
משה גפני: אגף שוק ההון.
ניר בן שמש: אני הבנתי שהדיון שהתקיים קודם למעשה נתן פתרון להצעה הזאת.
אמנון כהן: לא נותן פתרון להצעה שלי.
אמנון כהן: אני מציע להשלים בתקנות בהצעת החוק הזאת.
שגית אפיק: אתה בעצם מציע להרחיב את ההסמכה שנמצאת היום בסעיף 32 ושהיא מדברת על כך שההסמכה היא רק לגבי שיעורים מרביים ולאפשר הסמכה לשר האוצר באישור ועדת הכספים לקבוע גם שיעור של רצפה, את השיעור המינימאלי.
אמנון כהן: אם אפשר להשאיר את נושא השקיפות שגם היא תהיה.
ניר בן שמש: היא קיימת היום.
ניר בן שמש: היא קיימת כבר היום בחוק הייעוץ.
ניר בן שמש: כבר היום יש חובת מסמך הנמקה שמחייב את השקיפות.
אמנון כהן: מי שנותן את ההנחה, צריך לנמק למה הוא נותן את ההנחה?
אמנון כהן: הוא צריך לנמק את ההפרשים בין הקבוצות השונות?
ניר בן שמש: ההנמקה מתייחסת לייעוץ הספציפי שמקבל הלקוח.
ניר בן שמש: כשלקוח מגיע לסוכן או ליועץ, הוא מקבל ייעוץ פנסיוני, הסוכן חייב לנמק לו בכתב, גם לגלות את ההעדפות שלו לגבי מוצר מסוים, מה הזיקה שלו לאותו מוצר וגם לנמק בכתב את ההמלצה שלו, אם אלה דמי ניהול או כל פרמטר שהוא רלוונטי לייעוץ הפנסיוני.
אמנון כהן: שגית, דיברנו עם פרופסור עודד שריג כדי לתאם את הדברים.
אמנון כהן: החוק שלי יכול להוות פלטפורמה לנושא של הרצפה?
אמנון כהן: אם כן, אנחנו מסמיכים את שר האוצר להתקין את התקנות.
שגית אפיק: כלומר, נעשה תיקון בסעיף 32(ב) שהיום מדבר על כך ש"השר באישור ועדת הכספים של הכנסת יקבע את הסכומים או השיעורים המרביים של ההוצאות ודמי הניהול שחברה מנהלת רשאית לגבות".
שגית אפיק: אנחנו נוסיף שהוא יהיה רשאי לקבוע גם את הסכומים או השיעורים המינימאליים של דמי הניהול שחברה מנהלת רשאית לגבות.
שגית אפיק: מה שדיברת קודם עם הממונה על שוק ההון, הוא אמר שהוא בהחלט יעשה את זה אחרי שהחוק יעבור ותהיה אפשרות לקבוע את הרצפה.
שגית אפיק: הוא יביא תקנות בהקדם לוועדת הכספים.
משה גפני: זה פותר באופן דרסטי את הבעיה של הישיבה הקודמת.
אמנון כהן: אני מסכים.
רונן סולומון: אם הצעת החוק של חבר הכנסת אמנון כהן מדברת אכן על קביעת הרצפה, אנחנו אכן מברכים על כך.
רונן סולומון: כמובן שצריך לראות את הפער.
רונן סולומון: אני לא רוצה לברך לפני שראיתי את הפער כי אני מפחד ממשרד האוצר.
שגית אפיק: זה יקרה בתקנות שיובאו לכאן לאישור הוועדה.
רונן סולומון: לא בכדי אני אומר שאני מפחד ממשרד האוצר כי לפעמים יש שם יצירתיות יתר.
אמנון כהן: זה התפקיד שלהם.
אמנון כהן: אנחנו תמיד מאזנים.
רונן סולומון: אם אנחנו הולכים על אותה הצעת חוק באותו מתווה של חבר הכנסת אמנון כהן, אנחנו כן יכולים לקבל את זה, לקחת מהתקרה שנקבעה, ה-1.05 ולהוריד מזה.
רונן סולומון: יש תקרה של 1.05 שאושרה לפני עשר דקות.
רונן סולומון: מאותה תקרה שנקבעה לקבוע שהרצפה תהיה בפער של, אם אני לא טועה, 0.25.
שגית אפיק: לאו דווקא ייקבע הפער.
משה גפני: מה שנקבע בהצעת החוק של חבר הכנסת אמנון כהן, מה שאמרנו שיש בעיה שאי אפשר לקבוע רצפה, אי אפשר לקבוע את זה מכיוון שאפשר להביא רק את הסכומים המרביים, עכשיו אנחנו פותרים את הבעיה הזאת.
משה גפני: יש הסמכה.
משה גפני: דיון על הפער וכמה, הרי מדובר על תשעה שקלים לשנה.
רונן סולומון: לא, תשעת השקלים אלה דמי הניהול.
רונן סולומון: אלה שני דברים נפרדים.
רונן סולומון: הסברתי גם בדיון הקודם.
משה גפני: בכל הנושאים הללו, אנחנו לא דנים עליהם עכשיו.
משה גפני: אנחנו מסמיכים את שר האוצר באישור ועדת הכספים להביא את זה.
רונן סולומון: זה מאושר עכשיו בהצעת חוק.
רונן סולומון: לא?
משה גפני: ההסמכה.
יוסף הלוי: אם כן, זה במקום יתר הסעיפים, ההסמכה הזאת?
יוסף הלוי: אז צריך לדון בסעיפים האלה.
שגית אפיק: זה בא במקום.
שגית אפיק: אתה מוותר על יתר הסעיפים שלך בהצעה לאור אמירתו של ניר מאגף שוק ההון שזה קיים.
ניר בן שמש: גם בחקיקה ראשית בחוק הייעוץ הפנסיוני ויש לזה ביטוי גם בהוראות.
יורם מנחם: משרד האוצר אמר שהשקיפות קיימת.
משה גפני: אני מציע שאנחנו נאשר את ההסמכה ואנחנו נוריד את הסעיפים האחרים לאור מה שהוא אמר, אבל יתכן שלקריאה השנייה והשלישית לאחר דיונים יתברר שאכן צריך חלק מהסעיפים האלה, נחזור אותם.
משה גפני: זה לא יהיה נושא חדש.
אמנון כהן: מה לגבי הפער?
משה גפני: לא דנים בזה עכשיו.
משה גפני: אל תיכנס לזה עכשיו.
שגית אפיק: זה יהיה בתקנות.
משה גפני: בתקנות.
משה גפני: הם יביאו את זה לאישור.
שגית אפיק: עכשיו אנחנו קובעים את ההסמכה.
שגית אפיק: סעיף 32(ב) הקיים לחוק שירותים פיננסים (קופות גמל) קובע שהשר, באישור ועדת הכספים, יקבע את הסכומים של דמי הניהול.
שגית אפיק: מכוח הסעיף הזה התקיים הדיון הקודם על התקנות שקבעו את דמי הניהול, אלא מה, התברר באותו דיון שהסעיף מתייחס אך ורק לסכומים המרביים ולכן אי אפשר היה לקבוע סכום רצפה בתקנות למרות שהייתה כאן נכונות לקבל את הסכום שדובר עליו.
שגית אפיק: מה שעכשיו עושים בהצעתו הפרטית של חבר הכנסת אמנון כהן, נכנסים ומתקנים את אותו סעיף 32(ב) ומאפשרים בו קביעה לשר באישור ועדת הכספים, לא רק של הסכומים המרביים אלא גם של הסכום המינימאלי.
שגית אפיק: זאת תהיה הסמכה.
צבי סטפק: השיעור המינימאלי.
צבי סטפק: לא הסכום.
שגית אפיק: הסכום והשיעור.
שגית אפיק: באותו נוסח שמופיע לגבי הסכומים המרביים ייכנס מינימאלי.
שגית אפיק: אני מבינה שאתם מעדיפים דמי ניהול מינימאליים על פני רצפה אבל הוועדה כאן דיברה על רצפה.
רונן סולומון: לא, אנחנו מדברים על שני דברים נפרדים.
רונן סולומון: ציינו שני דברים נפרדים.
משה גפני: אף אחד לא קיבל רשות דיבור.
משה גפני: כולם הבינו את כולם.
אמנון כהן: רציתי שהפער, ההפרש בין הגוף הגדול לאותו בן אדם גדול, לא יהיה יותר גבוה מ-0.25.
שגית אפיק: אלה ההנחות.
אמנון כהן: איפה זה יהיה שקוף כך שאני כאזרח אדע שהגוף המסוים קיבל הנחה כזאת וגם אני רוצה לקבל אותה.
אמנון כהן: אני נותן לו כאן צ'אנס כי נכון שיש קבוצות מסוימות וסכום החיסכון וכולי שיבואו לידי ביטוי, אבל אני רוצה לדעת להשוות את עצמי כאזרח לאותה קבוצה לה אני פחות או יותר דומה גם מבחינת סכום הכסף.
אמנון כהן: את זה צריך להשאיר.
ניר בן שמש: זה דבר עליו אנחנו צריכים לקיים דיון פנימי במשרד האוצר.
ניר בן שמש: אני חושש שזה יגרום לעלייה של דמי הניהול ודווקא תהיה משיכה כלפי מעלה.
ניר בן שמש: אני מודה שזה משהו שצריך לקיים בו דיון אצלנו.
אמנון כהן: זה חוק שאושר בוועדת שרים.
אמנון כהן: זה על השולחן.
אמנון כהן: אני מוכן להגיע גם לנושא הרצפה ולהוסיף את זה אבל אנחנו צריכים לשמור על מטרת החוק.
משה גפני: הוא אומר שזה יעלה את דמי הניהול.
אמנון כהן: לא יעלה.
ניר בן שמש: זה עלול לעלות את דמי הניהול.
ניר בן שמש: אני חושב שזה יעלה.
ניר בן שמש: אני יכול לטלפן גם לעודד שריג ולבדוק את הנושא הזה.
ניר בן שמש: אני הבנתי שהיה סיכום שזה לא נכנס.
אמנון כהן: לא, לא היה סיכום.
ניר בן שמש: אם ייתנו לי כמה דקות, אני אבדוק את זה עם עודד שריג.
ניר בן שמש: אני הבנתי שזה לא נכנס כרגע.
אמנון כהן: זאת הצעת החוק.
ניר בן שמש: אם בכל זאת רוצים להכניס את זה, אני צריך לדבר עם עודד שריג כדי ללבן את זה.
משה גפני: בינתיים נעבור להצעת החוק הבאה.
משה גפני: אנחנו דנים בהצעת חוק הפיקוח על שירותים פיננסיים.
אמנון כהן: דיברתי עם פרופסור עודד שריג.
אמנון כהן: יכול להיות שבפער הזה יעלו מחירים.
אמנון כהן: סיכמתי שאנחנו נתקן את הרצפה ולגבי פער, אני רוצה לבחון את זה יחד אתו לקראת קריאה שנייה ושלישית.
אמנון כהן: כרגע נשאיר את זה כפי שזה כאן ואני אשב עם פרופסור שריג, עם הצוות שלו, ואם אני אשתכנע שחס וחלילה זה מעלה את, נדון בכך.
שגית אפיק: מה זה כמו כאן?
שגית אפיק: נשארים עם הנוסח שמופיע בהצעת החוק?
שגית אפיק: זאת ההסכמה?
משה גפני: אחר כך נוסיף כי אחרת אנחנו עושים צחוק מעצמנו.
משה גפני: ההצעה היא שאנחנו מורידים את זה מהנוסח אבל אנחנו מודיעים שאמנון כהן ישב אתכם לגבי העניין הזה.
משה גפני: אנחנו לא יכולים לעשות צחוק מהוועדה וכאן להוריד את דמי הניהול וכאן יש חשש שאנחנו מעלים את דמי הניהול אבל יכול להיות שאמנון כהן צודק ויכול להיות שלא זאת הבעיה.
משה גפני: אז לקריאה השנייה והשלישית אנחנו נוסיף את זה בחזרה.
משה גפני: זה לא יהיה נושא חדש אלא זה יהיה נושא עליו דיברנו עכשיו, הוא גם אושר בקריאה הטרומית.
משה גפני: אנחנו מסכימים שאם אכן תהיה הסכמה שזה לא מעלה את דמי הניהול, זה יהיה בקריאה השנייה והשלישית.
משה גפני: עכשיו זה לא יהיה.
משה גפני: עכשיו תהיה הסמכה לגבי הנושא של הרצפה.
אמנון כהן: איך זה יהיה?
רונן סולומון: איך זה יוגדר עכשיו?
שגית אפיק: מה שהקראתי קודם.
שגית אפיק: תיקון של סעיף 32(ב).
שגית אפיק: השר באישור ועדת הכספים של הכנסת יקבע את הסכומים או השיעורים – היום זה המרביים – המינימאליים והמרביים של ההוצאות ודמי הניהול שחברה מנהלת רשאית לגבות מנכסים מחשבונות או מתשלומים כאמור בסעיף קטן (א).
משה גפני: בעד הצעת החוק – פה אחד הצעת החוק אושרה
משה גפני: על סדר היום תקנות הפיקוח על שירותים פיננסיים (קופות גמל) (דמי ניהול), התשע"ב-2012, תקנות מס הכנסה (כללים לאישור ולניהול קופות גמל (תיקון מס'), התשע"ב-2013 ותקנות הפיקוח על שירותים פיננסיים (ביטוח) (תנאים בחוזי ביטוח) (תיקון), התשע"ב-2012.
משה גפני: אגף שוק ההון, פרופסור עודד שריג הביא לנו תקנות לגבי הנושא של דמי הניהול.
משה גפני: חבר הכנסת חיים כץ, שהוא יושב ראש ועדת העבודה, הרווחה והבריאות ויושב ראש ועדת המשנה לגמל ופנסיה של ועדת הכספים קיים דיון על הנושא.
משה גפני: מבחינתנו הוא המומחה ומכיר את הנושא של קופות הגמל.
משה גפני: אני שמח שהגענו להסכמה, שאתה הגעת להסכמה, עם הממונה על שוק ההון ואני הסכמתי להסכמה הזאת.
משה גפני: לכן אנחנו מקיימים עכשיו את הדיון.
משה גפני: נשמע את כל הגופים ונראה מה ההחלטה שנקבל בנושא.
משה גפני: דמי הניהול גבוהים מאוד ואנשים משלמים הרבה מאוד כסף על דברים שהם בסיסיים, דברים של קופות גמל ושל פנסיה, וצריך להביא לעניין הזה פתרון.
משה גפני: אני מברך אתכם על כך שנדרשתם לעניין.
משה גפני: אני שמח גם שהגענו למצב הזה בו אפשר להתקדם עם הנושא של קביעת הכללים.
משה גפני: חבר הכנסת חיים כץ, בבקשה.
חיים כץ: במשך תקופה לא קצרה ובהרבה יותר מישיבה אחת – בישיבות שהיו ענייניות לא כפי שקראתי בעיתונים – ישבו נציגי האוצר בראשות פרופסור עודד שריג, הממונה על שוק ההון והביטוח, יחד אתי ויחד עם אנשי מקצוע.
חיים כץ: דיברתי עם הרבה מאוד אנשים כולל נציגים של גופים שיושבים כאן.
חיים כץ: המטרה שלנו – גם של עודד וגם שלי – הייתה שהחוסכים בסוף הדרך ייפגשו עם פנסיה ואלה שמנהלים את הקופות יוכלו להתפרנס ולחיות.
חיים כץ: זאת הייתה המטרה.
חיים כץ: לא ניסינו חלילה לפגוע באף אחד ושוב, אני לא אתייחס למה שכתוב בעיתונות.
חיים כץ: באנו בדעה ברורה שהמספרים שאנחנו מדברים עליהם ייתנו מענה טוב גם לבתי השקעות, גם לחברות הביטוח וגם לחוסכים.
חיים כץ: אנחנו יודעים שיש בעיות.
חיים כץ: אנחנו יודעים שיש בעיות לגופים שרכשו מהבנקים, שילמו כסף רב על קופות וציפו לממן את זה בפרק זמן קצר של שנה-שנתיים על גב החוסכים.
חיים כץ: אנחנו רק בני אדם, גם עודד וגם אני, ואם נראה שאנחנו טעינו או שגינו, העניין יכול להשתנות.
חיים כץ: אנחנו לא באים עם ביצורים ואומרים כזה ראה וקדש.
חיים כץ: אנחנו באים ועושים תיקונים על כי אני חושב ששם שגו.
חיים כץ: אם יעבור פרק זמן מסוים ונראה שעשינו לא בסדר וכי צריכים תיקונים מינוריים או תיקונים קשים, נעשה זאת.
חיים כץ: אנחנו מנסים מתוך מחשבה ברורה.
חיים כץ: המילה מנסים היא לא שמנסים אלא בדקנו את השוק, בדקנו את המספרים, ראינו את הנתונים, ראינו הכול.
חיים כץ: האוצר הריץ סימולציות של מה קורה, מה התנאים, מה המספרים וזה יצא מתוך זה.
חיים כץ: אני רציתי 0.7.
חיים כץ: אם אני אתפשר בשנה ראשונה על 1.1, זאת אומרת שאני הרבה יותר קרוב לאוצר ואני אומר שהוא צדק ואני פחות.
חיים כץ: שמעתי את בתי ההשקעות ושמעתי גם אנשים שיושבים כאן ואמרו לי שעשיתי נכון.
חיים כץ: אני לא הולך לצטט ולהצביע עליהם אבל אלה אנשים שנמצאים כאן בחדר ואומרים לי שעשיתי נכון.
משה גפני: חוץ ממני?
חיים כץ: אתה לא אמרת לי את זה.
חיים כץ: אמרו לי שעשיתי נכון.
חיים כץ: יכול להיות שכאן הם יגידו דברים אחרים וזה בסדר, אבל אני חושב שעשינו נכון.
חיים כץ: אני חושב שבעוד שנתיים-שלוש בתי ההשקעות ירוויחו כסף, חברות הביטוח ירוויחו כסף והחוסכים יקבלו את מה שמגיע להם בחיסכון ארוך טווח.
חיים כץ: אני מקווה שהוועדה תאשר היום את התקנות כפי שהוגשו על ידי המפקח על שוק ההון והביטוח.
משה גפני: פרופסור עודד שריג, המפקח על שוק ההון.
עודד שריג: האמת היא שיש לי מעט להוסיף.
משה גפני: לא, אתה עכשיו מציג את התקנות.
עודד שריג: אנחנו הולכים לקרוא אותן או נציג אותן?
משה גפני: תציג אותן.
משה גפני: קודם תגיד את הרעיון.
עודד שריג: התקנות קובעות תקרות לגביית דמי ניהול במסלולים שונים כאשר התקרות האלו אינן מחייבות במובן הזה שמותר לגופים להציע פחות מהן אבל אי אפשר לחייב את האנשים מעבר להן.
עודד שריג: התקרות משקפות את מה שאנחנו תופסים כתמורה ראויה לשירות.
עודד שריג: בפעם הקודמת אמרתי, ואני אחזור על האמירה, שהתקרות האלו יחייבו את הגופים להתייעל.
עודד שריג: מדובר כאן בהורדה שהיא די דרסטית מהתקרה מהמצב הקיים לשיעורים שהם הרבה יותר נמוכים ולכן הגופים יצטרכו בהחלט לפעול בצורה יותר יעילה.
עודד שריג: כפי שאמר חבר הכנסת כץ, אנחנו בחנו סימולציות שונות, ניתחנו אותן ואנחנו סבורים שהגופים יוכלו, במסגרת הזאת, מצד אחד לתת שירות נאות למבוטחים ומצד שני, אחרי שהם יתייעלו, להרוויח את לחמם באופן ראוי.
עודד שריג: עד כאן.
משה גפני: יש מי שמבקש להגיב.
משה גפני: זאב אבן חן, מנכ"ל איגוד חברות הביטוח.
זאב אבן חן: אני היום מדבר בכובע של יושב ראש התאחדות חברות הביטוח שגם זה תפקיד אותו אני ממלא.
זאב אבן חן: אני לא יודע, חבר הכנסת כץ, מי אמר לך שאתה עשית נכון.
זאב אבן חן: אני לא אוהב לדבר על דברים עלומים אבל מי אמר לך את זה, תגיד מי זה ואם הוא יושב כאן, שידבר.
זאב אבן חן: אני לא מכיר אנשים כאלה.
זאב אבן חן: אתה אומר שאם יסתבר שאתה ועודד שריג שגיתם, תודו בכך.
זאב אבן חן: אני אומר לך כבר עכשיו לא לחכות כי אתם שגיתם.
זאב אבן חן: אתם שגיתם בגדול ואני אסביר.
זאב אבן חן: בנוסף לכך, אתה גם הבטחת בישיבה הקודמת בוועדת המשנה לדון בכל סעיף וסעיף.
זאב אבן חן: תראה את הדברים שאתה אמרת.
זאב אבן חן: כששאלנו אותך למה אתה מתחיל בקופת גמל לא משלמת, אמרת: אל תדאגו, אנחנו נדון בכל סעיף וסעיף.
זאב אבן חן: פתאום נפסקו הדיונים של ועדת המשנה ואנחנו מגיעים היום לדיונים של ועדת הכספים ובסוף ישיבת ועדת הכספים אתם תצביעו.
זאב אבן חן: אם כן, איזה דיון היה כאן?
משה גפני: מר אבן חן, אני לא כל כך מבין את מה שאתה אומר.
משה גפני: זאת אומרת, אתה יכול להגיד מה שאתה רוצה אבל חשוב שאני אשתדל להבין אפילו אם אני לא אצליח.
משה גפני: אתה רוצה לתת מוסר לחבר הכנסת חיים כץ, זה בסדר.
זאב אבן חן: לא.
משה גפני: זה מה שעשית.
משה גפני: סיכמנו חבר הכנסת חיים כץ ואנכי בשבוע שעבר שהדיון יתקיים עכשיו ואתה יכול להביע את דעתך.
משה גפני: אתה לא צריך להגיד שאם יש אנשים בחדר או אין אנשים בחדר.
משה גפני: הבמה לרשותך ואתה יכול להתייחס לגופו של עניין ולכל סעיף.
זאב אבן חן: אני אתייחס לגופו של עניין.
זאב אבן חן: קודם כל, אני אומר שאתם הבטחתם לדון בכל סעיף וסעיף.
משה גפני: עכשיו דנים.
משה גפני: אנחנו דנים עד שבת בעזרת השם אם לא נספיק עד יום שלישי ואם לא נספיק היום.
שגית אפיק: אולי אתה רוצה שהם יעירו לפי הסעיפים?
משה גפני: אתה רוצה להעיר לפי הסעיפים?
זאב אבן חן: חבר הכנסת גפני, למה אתה כועס עלי?
משה גפני: אני ממש לא כועס.
משה גפני: אני נראה כזה אבל זה ממש לא נכון.
זאב אבן חן: גם אני יודע בדרך כלל לדבר מאוד ברור ואם ייתנו לי שתיים-שלוש דקות, אני אעשה זאת.
משה גפני: אני נותן לך חמש דקות.
זאב אבן חן: אתם מפסיקים אותי כל הזמן.
משה גפני: יש לך חמש דקות ולא שלוש דקות.
זאב אבן חן: תודה רבה.
זאב אבן חן: אנחנו קוראים בעיתונים וגם אמרו לנו שנסגר דיל שהיו מעורבים בו המפקח על הביטוח, חבר הכנסת חיים כץ, ראש הממשלה ושר האוצר.
זאב אבן חן: אני מקווה מאוד שלא נסגר שום דיל.
זאב אבן חן: אני מקווה שמאוד שתגידו לי שלא נסגר שום דיל ושאנחנו מדברים עכשיו על כל סעיף וסעיף ושיהיה דיון מפורט על הסעיפים, כפי שאמרת, כי אחרת מה הטעם לדיון?
זאב אבן חן: אחרי שקראנו בעיתון ואמרו לנו שנסגר דיל שלחנו מכתב מאוד מאוד מפורט לעודד שריג בו הבענו את ההשגות שלנו אבל עד עכשיו לא קיבלנו כל תשובה מעודד.
זאב אבן חן: אני אגיד חלק מהדברים שאנחנו חושבים.
זאב אבן חן: קודם כל, אתם הולכים היום לאשר תקנות – שאני מקווה שלא תאשרו אותן – שהן בניגוד לעמדתו המקצועית של המפקח על הביטוח לפי המספרים שהוא הציג במצגת בוועדת המשנה לוועדת הכספים בשבוע שעבר, ואני מצטט את דבריו במדויק: "המספרים שאני מציג מביאים את חברות הביטוח ואת בתי ההשקעות על הגבול.
זאב אבן חן: לרדת מזה, זה מסוכן".
זאב אבן חן: הוא אמר את זה ולא אני, אבל פתאום אני רואה שכל הדברים האלה נעלמו, אין שום דבר, המפקח מסכים אתכם, אתם מסכימים עם המפקח, חיים כץ אומר עודד ואני, אני ועודד.